text: Ny spillefilm om kidnappet fotograf
  12 maj 2018 kl. 11.57
  Topinstruktør står bag filmen om Daniel Rye, som blev kidnappet af Islamisk Stat
  Kidnapningen af fotografen Daniel Rye fra Give bliver nu til en spillefilm. Den kommende film får titlen ”Daniel” og er instrueret af Niels Arden Oplev.
  Filmen, som præsenteres på filmfestivalen i Cannes, er et drama fra virkelighedens verden. Den unge fotograf blev i 2014 holdt som gidsel af Islamisk Stat i Syrien i 13 måneder.
  Der var 24 vestlige gidsler, og Daniel Rye var den sidste, som blev frigivet. Flere andre gidsler blev dræbt. Af hensyn til danskerens sikkerhed, blev hans fangenskab først offentliggjort, efter han var løsladt. Det skete efter, at hans familie i hemmelighed havde samlet ind til en løsesum.
  Udsat for tortur
  Siden trådte Daniel Rye frem og fortalte sin historie, som vakte Niels Arden Oplevs interesse.
  I mange foredrag og interviews har Daniel Rye beskrevet, hvordan det var at være gidsel hos Islamisk Stat, hvordan man overlever tortur og bevarer håbet, og hvor svært det var at vende tilbage til hverdagen bagefter.
  Niels Arden Oplev har tidligere instrueret film som ”Drømmen” og ”Mænd, der hader kvinder” samt tv-serier som ”Taxa” og ”Rejseholdet”. Daniel Ryes oplevelser skildres også i Puk Damsgaards bog ”Ser du månen, Daniel?", der blev udgivet i 2015.
  